ЗэрыщIэн, зэрылъытэн папщIэ
РАНХиГС-м и институтым, Псыхуабэ дэтым «Диалог культур» фIэщыгъэм щIэт фестиваль гъэщIэгъуэн иджыблагъэ щекIуэкIащ.
Фащэ щхъуэкIэплъыкIэхэр, Урысейм и хэгъэгухэм я ныпхэр, лъэпкъ шхыныгъуэхэр екIуу щызэпэджэжырт абы.
— Псыхуабэ къалэр Урысейм и щIыпIэ телъыджэхэм ящыщщ, ар хабзэ зэмылIэужьыгъуэхэмрэ зэфIэкI зиIэ цIыхухэмрэ я хэщIапIэщ. Мы фестивалыр институтым щрагъэкIуэкI Iуэхугъуэ нэхъ инхэм зэращыщым дрогушхуэ, — жиIащ Академием и унафэщI, УФ-м и Жылагъуэ палатэм хэт Лъыс Азэмэт.
Урысей Федерацэм лъэпкъи 180-м щIигъу щопсэу. Дэтхэнэми езым и хабзэ, щэнхабзэ, бзэ, шыфэлIыфэ иIэжщ. Къэралым и беягъэ нэхъыщхьэхэм ящыщщ дызэрызэмыщхьыр. А псори наIуэ щыхъурт фестивалым, абы лъэпкъ шхыныгъуэхэмкIэ берычэту гъэнщIауэ къыщагъэува Iэнэ екIухэм.
«Егъэлеяуэ сфIэфIщ мы фестивалым сыхэтыну. ЕкIуу утыку дыкъихьэн папщIэ, куэд дыдэрэ зыдгъэхьэзыращ. Ди Iэнэм ерыскъыр техуэртэкъым. Дыхуейт мыбы къекIуэлIа дэтхэнэми ар гукъинэж ящыхъуну»,- жеIэ адыгэхэм я гупым хэт, «Экономика» IэщIагъэм хуеджэ АфIэунэ Миланэ.
— Урыс шхыныгъуэу дымыпщэфIар укIуэдыж! Ерыскъым фэ тету къытхуэмышэсынкIэ дыгузэващ, — жеIэ урысхэм я гупым и лIыкIуэ, экономикэ IэщIагъэм хуеджэ Мединцевэ Елизаветэ.
Зэхыхьэр «Венок дружбы» зыфIаща концерт телъыджэмкIэ зэхуащIыжащ. Къызэхуэсахэм ирагъэлъэгъуащ Кавказ Ищхъэрэм ис лъэпкъхэм я хьэгъуэлIыгъуэ дауэдапщэхэр. Псом хуэмыдэу лъэпкъ къафэхэр щагъэзащIэм Iэгуауэ ин яIэтащ абы еплъхэм. КВН джэгухэм яхэт «Арт-Хаус» гупым фестивалым щхьэкIэ ягъэхьэзыра гушыIэ теплъэгъуэхэм къызэхуэсахэм я гукъыдэжыр нэхъри къаIэтащ.
Инэрокъуэ Данэ.
